VENDIM
Nr. 442, datë 5.10.2021

PËR MIRATIMIN E RREGULLORES “PËR HETIMIN ADMINISTRATIV TË SINJALIZIMIT DHE MBROJTJEN E KONFIDENCIALITETIT NË KËSHILLIN E LARTË GJYQËSOR”

Këshilli i Lartë Gjyqësor, bazuar në nenet 61–63, nenet 72–76, nenin 97, pika 1 shkronja “ç” dhe pika 3, të ligjit nr. 115/2016, “Për organet e qeverisjes së sistemit të drejtësisë”, të ndryshuar, nenin 13, pika 10, të ligjit nr. 60/2016, “Për sinjalizimin dhe mbrojtjen e sinjalizuesve”, të ndryshuar, me propozim të Komisionit të Planifikimit Strategjik, Administrimit dhe Buxhetit, 

VENDOSI:

1. Të miratojë rregulloren “Për hetimin administrativ të sinjalizimit dhe mbrojtjen e konfidencialitetit në Këshillin e Lartë Gjyqësor”, sipas tekstit bashkëlidhur, pjesë përbërëse e këtij vendimi.
Ky vendim hyn në fuqi pas botimit në Fletoren Zyrtare.

PËR KËSHILLIN E LARTË GJYQËSOR
KRYETARE
Naureda Llagami


RREGULLORE
PËR HETIMIN ADMINISTRATIV TË SINJALIZIMIT DHE MBROJTJEN E KONFIDENCIALITETIT NË KËSHILLIN E LARTË GJYQËSOR

[bookmark: _GoBack]KREU I
RREGULLA TË PËRGJITHSHME

Neni 1
Baza ligjore

Rregullorja për hetimin administrativ të sinjalizimit dhe mbrojtjen e konfidencialitetit në KLGJ-së, bazohet në Kodin e Procedurave Administrative, në ligjin nr. 115/2016, “Për organet e qeverisjes së sistemit të drejtësisë”, të ndryshuar, ligjin nr. 60/2016, “Për sinjalizimin dhe mbrojtjen e sinjalizuesve”, të ndryshuar, në vendimin e Këshillit të Ministrave nr. 816, datë 16.11.2016, “Për strukturën, kriteret e përzgjedhjes dhe marrëdhëniet e punës së punonjësve të njësisë përgjegjëse në autoritetet publike, në zbatim të ligjit nr. 60/2016, “Për sinjalizimin dhe mbrojtjen e sinjalizuesve”.

Neni 2
Objekti

Objekti i kësaj Rregulloreje është përcaktimi i rregullave që do të ndiqen pranë Këshillit të Lartë Gjyqësor, për procedurën e shqyrtimit të hetimit administrativ të sinjalizimit dhe përcaktimin e mekanizmave të mbrojtjes së konfidencialitetit, në zbatim të ligjit nr. 60/2016, “Për sinjalizimin dhe mbrojtjen e sinjalizuesve”, të ndryshuar.

Neni 3
Përkufizime

Në këtë Rregullore termat e mëposhtëm kanë këto kuptime:
1. “I sinjalizuar” janë një ose më shumë persona, ndaj të cilëve bëhet një sinjalizim, sipas këtij ligji, në lidhje me një veprim ose praktikë të dyshuar korrupsioni.
2. “Këshilli” është Këshilli i Lartë Gjyqësor.
3. “Njësia përgjegjëse” është organi i posaçëm, i caktuar brenda Këshillit të Lartë Gjyqësor, i ngarkuar me detyrën e shqyrtimit të hetimit administrativ të sinjalizimit dhe shqyrtimin e kërkesës për mbrojtjen e sinjalizuesit.
4. “Sinjalizim” është raportimi i informacionit nga ana e sinjalizuesit te “Njësia përgjegjëse” ose ILDKPKI-ja për veprime apo praktika të dyshuara korrupsioni, të kryera në vendin e tij të punës.
5. “ILDKPKI” është Inspektorati i Lartë i Deklarimit dhe Kontrollit të Pasurive dhe Konfliktit të Interesave. 
6. “Sinjalizues” është individi, i cili aplikon ose është në marrëdhënie pune ose ka punuar më parë pranë KLGJ-së, pavarësisht nga natyra e marrëdhënies së punës ose kohëzgjatjes së saj, si dhe nëse paguhet ose jo, që sinjalizon një veprim ose praktikë të dyshuar korrupsioni.
7. “Veprim ose praktikë e dyshuar korrupsioni” është një veprim ose mosveprim, fakte ose rrethana të kryera në KLGJ, për të cilat sinjalizuesi dyshon në mirëbesim, se mund të përbejë̈ korrupsion. 
8. “Ligji për sinjalizimin” do të nënkuptojë ligjin nr. 60/2016, “Për sinjalizimin dhe mbrojtjen e sinjalizuesve”, të ndryshuar.

KREU II
VEPRIMTARIA E “NJËSISË PËRGJEGJËSE”

Neni 4
Parimet e veprimtarisë

1. “Njësia përgjegjëse” për zbatimin e ligjit për sinjalizimin bazohet në parimin e: 
a) ruajtjes së konfidencialitetit të informacionit të sinjalizimit dhe sekretit shtetëror;
b) njohjes së identitetit të sinjalizuesit, përveç rastit kur ligji lejon pranimin e një sinjalizimi anonim;
c) sinjalizimit vullnetar të një veprimi ose praktike të dyshuar të korrupsionit;
d) integritetit dhe paanshmërisë gjatë shqyrtimit të sinjalizimit;
e) zbatimit të mekanizmave të efektshëm dhe të përshtatshëm për mbrojtjen e të drejtave dhe interesave legjitimë të sinjalizuesit;
f) procedurës së hetimit administrativ të sinjalizimit, në mënyrë të shpejtë dhe të besueshme. 

KREU III
PROCEDURAT E VEPRIMIT

Neni 5
Kryerja e veprimeve procedurale

1. Veprimet procedurale të “Njësisë përgjegjëse” kryhen në përputhje me ligjin për sinjalizimin, dhe për aq sa nuk parashikohet ndryshe në këtë Rregullore, sipas Kodit të Procedurave Administrative. 
2. Njoftimet për veprimet procedurale, për të cilat “Njësia përgjegjëse” cakton afate, duhet të përmbajnë paralajmërimin e shprehur mbi pasojat e mosrespektimit të afatit. 

Neni 6
Forma dhe përmbajtja e sinjalizimit

1. Sinjalizimi bëhet me çdo mjet komunikimi, në formë të shkruar ose deklarohet verbalisht para “Njësisë përgjegjëse” të caktuar dhe dokumentohet me shkrim prej kësaj të fundit.
2. Sinjalizimi përmban të paktën:
a) të dhënat e identitetit të sinjalizuesit;
b) të dhënat e kontaktit të sinjalizuesit;
c) përshkrimin e fakteve e të rrethanave të njohura nga sinjalizuesi për veprimin ose praktikën e dyshuar të korrupsionit, shoqëruar me provat përkatëse, për aq sa është e mundur;
d) referimin përkatës në Kodin Penal të Republikës së Shqipërisë, për aq sa është e mundur, nga sinjalizuesi, të veprës ose praktikës së dyshuar të korrupsionit;
e) në rastin e sinjalizimit tek ILDKPKI-ja, shkaqet ligjore dhe rrethanat e faktit, për aq sa është e mundur, nga sinjalizuesi, për përdorimin e mekanizmit të sinjalizimit të jashtëm. 
3. Sinjalizuesi mund të zgjedhë të mbetet anonim dhe sinjalizimi pranohet nga “Njësia përgjegjëse” si i tillë, vetëm nëse në të janë shprehur qartë dhe janë arsyetuar shkaqet e anonimatit dhe të dhënat e sinjalizuara sigurojnë një bazë të mjaftueshme për të hetuar administrativisht veprimin ose praktikën e dyshuar të korrupsionit. 
4. Në rastet kur sinjalizimi nuk është depozituar sipas formës dhe përmbajtjes së mësipërme, sinjalizuesit i kërkohet me shkrim të korrigjojë këto të meta, brenda 7 ditëve nga data e marrjes së njoftimit për korrigjim.

Neni 7
Mosfillimi i hetimit administrativ

1. “Njësia përgjegjëse” ka të drejtë të mos fillojë hetimin administrativ, nëse:
a) sinjalizimi nuk është depozituar sipas formës dhe përmbajtjes së kërkuar dhe sinjalizuesi nuk korrigjon këto të meta brenda 7 (shtatë) ditëve nga data e marrjes së njoftimit për korrigjim;
b) sinjalizimi përmban fakte dhe rrethana që nuk përfshihen në fushën e zbatimit të ligjit nr. 60/2016, sipas nenit 3, pika 6, të tij;
c) kur nga përmbajtja e sinjalizimit del haptazi se nuk ka elemente të kundërvajtjes administrative ose të veprës penale. 

Neni 8
Hetimi i drejtpërdrejtë nga ILDKPKI-ja

1. Sinjalizuesi ka të drejtë të sinjalizojë veprën e dyshuar të korrupsionit tek ILDKPKI-ja, në rastet kur:
a) “Njësia përgjegjëse” nuk fillon hetimin administrativ ose përfundon hetimin në kundërshtim me nenin 14 të ligjit nr. 60/2016;
b) ekziston dyshimi i arsyeshëm se nëpunësit e “Njësisë përgjegjëse” ose persona të lidhur me ta janë të përfshirë ose kanë një interes të drejtpërdrejtë ose jo të drejtpërdrejtë, pasuror ose personal, në veprimin ose praktikën e dyshuar të korrupsionit. Sipas rastit, person i lidhur ka të njëjtin kuptim me përcaktimet e bëra në ligjin për tregtarët dhe shoqëritë tregtare ose ligjin për parandalimin e konfliktit të interesave në ushtrimin e funksioneve publike; 
c) ka arsye të tjera të bazuara për të dyshuar në integritetin dhe paanshmërinë e nëpunësve të “Njësisë përgjegjëse” në shqyrtimin e sinjalizimit;
d) prova e sinjalizuesit, në lidhje me veprimin ose praktikën e dyshuar të korrupsionit, mund të fshihet ose të shkatërrohet nga KLGJ-ja. 
2. Në rastet e përmendura në pikën 1, të këtij neni, çdo hetim i “Njësisë përgjegjëse”, nëse ka filluar, ndërpritet dhe sinjalizimi hetohet në vijim nga ILDKPKI-ja. Në rast se, nga ILDKPKI-ja nuk vërtetohen kushtet e përcaktuara në pikën 1 të këtij neni, “Njësia përgjegjëse” nis ose vijon hetimin administrativ pasi ka marrë vendimin e arsyetuar nga Inspektori i Përgjithshëm i ILDKPKI-së. 

KREU IV
HETIMI ADMINISTRATIV

Neni 9
Regjistrimi i sinjalizimit

1. Sinjalizimet regjistrohen në një regjistër të posaçëm protokolli dhe elektronik për regjistrimin e sinjalizimeve, i cili mbahet sipas ligjit për sinjalizimin dhe aktet nënligjore të tij. 
2. “Njësia përgjegjëse” nuk mund të refuzojë për asnjë shkak regjistrimin e sinjalizimit. 

Neni 10
Hetimi administrativ nga “Njësia përgjegjëse”

1. Në kryerjen e hetimit administrativ “Njësia përgjegjëse” vepron:
 a) me ndershmëri, paanshmëri dhe efikasitet, duke pasur parasysh interesat legjitimë të sinjalizuesit;
b) në mënyrë të pavarur nga pikëpamja politike dhe çdo influencë tjetër e padrejtë që mund të pengojë realizimin e detyrave;
c) duke shmangur çdo konflikt interesi të mundshëm përpara fillimit të hetimit administrativ;
d) duke marrë të gjitha masat e përshtatshme për të mbrojtur dokumentacionin dhe provat lidhur me sinjalizimin nga zhdukja, fshehja, ndryshimi, falsifikimi dhe veprime të tjera, të cilat synojnë asgjësimin e tyre;
e) duke ruajtur konfidencialitetin e informacionit dhe të mbrojë të dhënat në përmbajtje të çdo sinjalizimi;
f) duke ruajtur sekretin shtetëror në përmbajtje të një sinjalizimi, në zbatim të ligjit. 

Neni 11
Procedura e hetimit administrativ

1. “Njësia përgjegjëse” heton administrativisht sinjalizimin, në përputhje me procedurën e përcaktuar në ligjin nr. 60/2016. Për aq sa nuk parashikohet ndryshe në këtë Rregullore, zbatohen dispozitat e Kodit të Procedurave Administrative. 
2. Në hetimin administrativ merr pjesë sinjalizuesi dhe çdo person tjetër i tretë, kur dyshohet se posedon dokumente ose ka dijeni për rrethanat e sinjalizuara, përfshirë dhe të sinjalizuarin, nëse vlerësohet e nevojshme nga “Njësia përgjegjëse”. 
3. Çdo palë pjesëmarrëse në hetimin administrativ i garantohet një proces i rregullt, në përputhje me parashikimet në Kodin e Procedurave Administrative, si dhe:
a) mund të japë deklarata me shkrim, argumente ose opinione;
b) mund të konsultohet me dosjen e hetimit;
c) ka të drejtë të dëgjohet në lidhje me pretendimet e tij. 
4. “Njësia përgjegjëse” njofton sinjalizuesin për çdo masë të marrë në përgjigje të sinjalizimit jo më vonë se 30 ditë nga momenti i kryerjes së veprimit. Pavarësisht nga afati i njoftimit të parashikuar në këtë pikë, “Njësia përgjegjëse” është e detyruar t’i përgjigjet brenda 30 ditëve nga marrja e kërkesës për informacion, të paraqitur me shkrim nga sinjalizuesi, në çdo kohë, në lidhje me çështjen e sinjalizuar prej tij. 
5. “Njësia përgjegjëse” merr masa të menjëhershme, të çastit dhe për aq sa është e mundur, për të parandaluar ose penguar vazhdimin e pasojave të dëmshme nga veprimi ose praktika e dyshuar e korrupsionit të sinjalizuar. 
6. Nëse në përfundim të hetimit administrativ nga “Njësia përgjegjëse” rezulton se veprimi ose praktika e dyshuar e sinjalizuar përbën ose mund të përbëjë një shkelje administrative, sipas ligjit, “Njësia përgjegjëse”, sipas rastit, vë në dijeni organet kompetente. 

Neni 12
Provat në hetimin administrativ

1. “Njësia përgjegjëse” dokumenton çdo veprim që kryen gjatë hetimit administrativ. 
2. “Njësia përgjegjëse” ka të drejtë të këqyrë sende, vende apo dokumentacion me qëllim fiksimin dhe dokumentimin e veprimeve apo të pasojave të veprimtarisë apo praktikës së dyshuar të korrupsionit.
3. Në raste të veçanta, kur “Njësia përgjegjëse” vlerëson se ekzistojnë rrethanat për manipulimin apo asgjësimin e dokumenteve shkresore, bllokon dokumentacionin apo mjetet e tjera provuese. Zyrtarët përgjegjës apo personat e tjerë janë të detyruar të mos kryejnë asnjë veprim mbi këto dokumente gjatë gjithë kohës që ato janë të bllokuara. 

Neni 13
Përfundimi i hetimit administrativ

1. “Njësia përgjegjëse” përfundon hetimin administrativ, nëse: 
a) gjatë hetimit rezulton se sinjalizimi për veprimin ose praktikën e dyshuar të korrupsionit është i bazuar. Në këtë rast, “Njësia përgjegjëse” njofton menjëherë organet kompetente;
b) sinjalizuesi nuk ka vepruar në kushtet e mirëbesimit, në zbatim të nenit 6, të ligjit nr. 60/2016. 
2. Në dosjen e sinjalizimit administrohet akti për përfundimin e hetimit administrativ nga “Njësia përgjegjëse”, i arsyetuar për të gjitha shkaqet që kanë çuar në vendimmarrjen përkatëse, si dhe masat e marra në lidhje me sinjalizimin. 

KREU V
RUAJTJA E KONFIDENCIALITETIT DHE E TË DHËNAVE PERSONALE

Neni 14
Konfidencialiteti
 
1. Gjatë procedurës së hetimit administrativ të sinjalizimit identiteti i sinjalizuesit u bëhet i ditur personave të tretë vetëm me pëlqimin e tij me shkrim. 
2. “Njësia përgjegjëse” duhet të ruajë në çdo kohë në mënyrë konfidenciale informacionin e lidhur me sinjalizimin, duke mos e përhapur ose transmetuar te persona të tretë, si dhe të mos e përdorin për qëllime të tjera, përveçse me pëlqimin me shkrim të sinjalizuesit ose për përmbushjen e një detyrimi ligjor. 

Neni 15
Mbrojtja e të dhënave personale

1. Të dhënat personale të individëve të përfshirë në hetimin administrativ përpunohen vetëm për qëllim të ligjit nr. 60/2016. Në çdo rast, përpunimi i të dhënave personale kryhet sipas parimeve dhe procedurave të legjislacionit në fuqi për mbrojtjen e të dhënave personale. 
2. Në rastet kur, në zbatimin e këtij ligji, konstatohet mosrespektim i legjislacionit për mbrojtjen e të dhënave personale, çështja i referohet Komisionerit për të Drejtën e Informimit dhe Mbrojtjen e të Dhënave Personale. 

KREU VI
AFATI PËR PROCEDURËN E HETIMIT ADMINISTRATIV

Neni 16
Afati për vendimmarrjen

1. Procedura e hetimit administrativ të sinjalizimit nga “Njësia përgjegjëse” përfundon sa më shpejt të jetë e mundur, por, në çdo rast, jo më vonë se 60 ditë nga data e fillimit të hetimit, përveçse kur nga rrethanat kërkohet një afat më i gjatë. 
